**ประกาศสมาคมบริษัทหลักทรัพย์ไทย**

**ที่ กส. 1/2559**

**เรื่อง หลักเกณฑ์ เงื่อนไข และวิธีการ**

**การโอนหลักทรัพย์ การถอนและออกใบหลักทรัพย์ และการฝากหลักทรัพย์**

**---------------------------------------------------------**

เพื่อให้การดูแลรักษาทรัพย์สินของลูกค้าของสมาชิกมีระบบควบคุมภายในที่รัดกุมและเหมาะสมเพียงพอ ป้องกันการทุจริตหรือการนำทรัพย์สินของลูกค้าไปใช้ประโยชน์ จากการโอนหลักทรัพย์ การถอนและออกใบหลักทรัพย์ การฝากหลักทรัพย์ รวมทั้งป้องกันการใช้ประโยชน์จากการโอนหลักทรัพย์ การถอนหลักทรัพย์ และการฝากหลักทรัพย์ เพื่อเป็น
นอมินี (Nominee) ในการซื้อขายหลักทรัพย์

อาศัยอำนาจตามความในข้อ 22 แห่งข้อบังคับสมาคมบริษัทหลักทรัพย์ไทย สมาคมบริษัทหลักทรัพย์ไทยโดยความเห็นชอบของสำนักงานคณะกรรมการกำกับหลักทรัพย์และตลาดหลักทรัพย์ จึงออกประกาศ เรื่อง หลักเกณฑ์ เงื่อนไข และวิธีการการโอนหลักทรัพย์ การถอนและออกใบหลักทรัพย์ และการฝากหลักทรัพย์ เพื่อให้สมาชิกถือปฏิบัติ ดังนี้

ข้อ 1 ในประกาศนี้

“สมาคม” หมายความว่า สมาคมบริษัทหลักทรัพย์ไทย

“สำนักงาน” หมายความว่า สำนักงานคณะกรรมการกำกับหลักทรัพย์และตลาดหลักทรัพย์

“ตลาดหลักทรัพย์” หมายความว่า ตลาดหลักทรัพย์แห่งประเทศไทย

“สมาชิก” หมายความว่า สมาชิกสมาคมบริษัทหลักทรัพย์ไทยที่ประกอบธุรกิจนายหน้าซื้อขายหลักทรัพย์

“ลูกค้า” หมายความว่า ผู้ใช้บริการของสมาชิกยกเว้นลูกค้าที่เป็นนิติบุคคล

“หลักทรัพย์” หมายความว่า หลักทรัพย์ที่ศูนย์รับฝากหลักทรัพย์เป็นนายทะเบียนหรือเป็นผู้รับฝากหลักทรัพย์ หรือหลักทรัพย์จดทะเบียนในตลาดหลักทรัพย์หรือตลาดหลักทรัพย์ เอ็ม เอ ไอ ยกเว้นตราสารหนี้

ข้อ 2 ให้สมาชิกที่รับดูแลรักษาทรัพย์สินให้แก่ลูกค้าไม่ว่าเพื่อประโยชน์ด้านการเก็บรักษา หรือเพื่อการซื้อหรือขาย หรือยืมหรือให้ยืมหลักทรัพย์ หรือเพื่อเป็นประกันการซื้อหรือขายหรือยืมหรือให้ยืมหลักทรัพย์ หรือเพื่อประโยชน์อื่นใด ปฏิบัติตามหลักเกณฑ์ที่กำหนดไว้ในประกาศฉบับนี้

ข้อ 3 สมาชิกต้องจัดให้มีระเบียบหรือวิธีปฏิบัติในการดูแลรักษาทรัพย์สินของลูกค้าให้สอดคล้องและอย่างน้อยต้องมีสาระสำคัญให้เป็นไปตามข้อกำหนดในประกาศฉบับนี้ โดยแสดงถึงขั้นตอนการจัดการและบุคลากรที่มีอำนาจ
หน้าที่เกี่ยวข้องกับการโอนหลักทรัพย์ การถอนและออกใบหลักทรัพย์ การฝากหลักทรัพย์ ทั้งนี้ สมาชิกต้องดูแล
การปฏิบัติงานให้เป็นไปตามระเบียบหรือวิธีปฏิบัติดังกล่าวอย่างเคร่งครัด

ข้อ 4 ให้สมาชิกผู้โอนโอนหลักทรัพย์ในระบบไร้ใบหลักทรัพย์ (Scripless) ตามคำสั่งของลูกค้า ได้เฉพาะในกรณี
ที่กำหนดไว้ โดยให้เป็นไปตามกฎหมายและหลักเกณฑ์ที่หน่วยงานกำกับดูแลกำหนด ดังต่อไปนี้

* 1. โอนหลักทรัพย์ให้กับตนเอง หรือ คู่สมรสหรือบุตรโดยชอบด้วยกฎหมาย
	2. โอนหลักทรัพย์อันเนื่องมาจากการทำนิติกรรมให้ยืมหรือยืมที่ดำเนินการโดยผ่านตัวกลางที่ได้รับใบอนุญาตยืมหรือให้ยืมหลักทรัพย์ (SBL)
	3. โอนหลักทรัพย์อันเนื่องมาจากธุรกรรมต่าง ๆ รวมถึงการแก้ไขรายการผิดพลาด เข้าบัญชีดังต่อไปนี้
	โดยสมาชิกต้องกำกับดูแลไม่ให้นำบัญชีดังกล่าวไปใช้เป็นช่องทางในการหลีกเลี่ยง หรืออำนวย
	ความสะดวกให้ลูกค้าในการโอนหลักทรัพย์ที่ไม่เป็นไปตามประกาศฉบับนี้
		1. บัญชีซื้อขายหลักทรัพย์ของสมาชิก (บัญชี Port)
		2. บัญชีฝากหลักทรัพย์เพื่อลูกค้าของบริษัทหลักทรัพย์หรือสถาบันการเงินอื่นใดในต่างประเทศ
		ซึ่งมีการกำกับดูแลที่ได้รับการยอมรับจากสำนักงาน ที่มีอยู่กับสมาชิกหรือผู้รับฝากหลักทรัพย์ประเภทสถาบันการเงิน (Custodian Bank)
	4. เพื่อการจำนำ
	5. ตามคำสั่งศาล อาทิ มรดก หรือ ขายทอดตลาด
	6. โอนหลักทรัพย์อันเนื่องมาจากการทำคำเสนอซื้อหลักทรัพย์ (Tender Offer)
	7. โอนหลักทรัพย์อันเนื่องมาจากการทำธุรกรรมที่ได้รับอนุญาตจากสำนักงาน และหรือตลาดหลักทรัพย์
	8. โอนหลักทรัพย์กรณีอื่นนอกจาก (1) – (7) ตามที่สมาคมกำหนดวิธีปฏิบัติเพิ่มเติมโดยความเห็นชอบ
	ของสำนักงาน

กรณีที่ลูกค้ามีความประสงค์ให้สมาชิกโอนหลักทรัพย์ของลูกค้าไปยังสมาชิกรายอื่น สมาชิกผู้โอนต้องแจ้งรายชื่อผู้รับโอนให้แก่สมาชิกผู้รับโอนทราบ

ข้อ 5 กรณีที่ลูกค้าต้องการโอนหลักทรัพย์ไปยังบุคคลอื่นที่ไม่เป็นไปตามข้อ 4 ให้ลูกค้าดำเนินการถอนและออก
ใบหลักทรัพย์เพื่อลงนามสลักหลังโอนให้แก่ผู้รับโอน

ข้อ 6 สมาชิกต้องดำเนินการถอนและออกใบหลักทรัพย์ได้เฉพาะกรณีที่เป็นการระบุชื่อของลูกค้าเจ้าของบัญชี
เท่านั้น ไม่สามารถดำเนินการออกใบหลักทรัพย์เป็นชื่อของบุคคลอื่นได้

ข้อ 7 ให้สมาชิกในฐานะผู้รับฝากหลักทรัพย์ ไม่ว่าอันเนื่องมาจากธุรกรรมหรือกรณีใด ๆ ต้องดำเนินการรับฝากหลักทรัพย์ให้ถูกต้องตรงกับรายชื่อที่ระบุในใบหลักทรัพย์ หรือรายชื่อผู้รับโอนทอดสุดท้ายกรณีที่มีการลงนามสลักหลังโอนให้แก่ผู้รับโอน หากพบว่าไม่มีการระบุรายชื่อผู้รับโอน หรือ รายชื่อที่ระบุในใบหลักทรัพย์หรือรายชื่อผู้รับโอนไม่ตรงกับบัญชีซื้อขายหลักทรัพย์ของลูกค้าที่ฝากหลักทรัพย์ ให้ปฏิเสธการรับฝากหลักทรัพย์

สมาชิกต้องจัดให้ลูกค้าที่มีความประสงค์ในการฝากใบหลักทรัพย์ ยื่นแบบคำขอตามที่บริษัทกำหนด พร้อมทั้ง
ใบหลักทรัพย์ กรณีที่มีการลงนามสลักหลังโอนให้แก่บุคคลอื่น ต้องมีการลงนามของผู้โอนและผู้รับโอนอย่างครบถ้วน

สมาชิกต้องจัดให้มีเอกสารหลักฐานมาแสดงหรือแนบประกอบการฝากหลักทรัพย์ ดังนี้

1. กรณีผู้โอนและหรือผู้รับโอนเป็นลูกค้าของสมาชิกให้แนบสำเนาบัตรประชาชนของผู้โอนและหรือผู้รับโอน
2. กรณีผู้โอนและหรือผู้รับโอนไม่ได้เป็นลูกค้าของสมาชิก ให้แสดงบัตรประชาชนตัวจริงพร้อมแนบสำเนา หรือแนบหนังสือรับรองสำเนารายการเกี่ยวกับบัตรประชาชนที่ออกโดยสำนักงานเขต/อำเภอฉบับจริงพร้อมแนบสำเนาบัตรประชาชน
3. กรณีมีการลงนามสลักหลังของผู้โอนและผู้รับโอนหลายทอด ให้ลูกค้ายื่นเอกสารแนบตาม (1) หรือ (2) แล้วแต่กรณีในทุก ๆ ทอดที่ศูนย์รับฝากหลักทรัพย์ยังมิได้รับรองการจดทะเบียนการโอนหลักทรัพย์

ข้อ 8 ในกรณีที่ลูกค้ามีความประสงค์ให้สมาชิกโอนหลักทรัพย์ที่ฝากไว้ไปยังบัญชีบริษัทผู้ออกหลักทรัพย์
(บัญชี 600) ให้ดำเนินการได้เฉพาะกรณีที่เป็นการโอนให้กับตนเอง โดยต้องระบุชื่อผู้รับโอนเป็นชื่อของลูกค้าเจ้าของบัญชี
เท่านั้น

ข้อ 9 ให้สมาชิกในฐานะผู้รับโอนหลักทรัพย์ ไม่ว่าอันเนื่องมาจากธุรกรรมหรือกรณีใด ๆ ต้องดำเนินการรับโอนหลักทรัพย์ให้ถูกต้องตรงกับรายชื่อที่สมาชิกผู้โอนหรือศูนย์รับฝากหลักทรัพย์ระบุอย่างเคร่งครัด หากพบว่าไม่มีการระบุรายชื่อผู้รับโอน หรือรายชื่อผู้รับโอนไม่ตรงกับรายชื่อที่สมาชิกผู้โอนหรือศูนย์รับฝากระบุ ให้ปฏิเสธการรับโอน

ข้อ 10 ในกรณีการโอนหลักทรัพย์ การถอนและออกใบหลักทรัพย์ และการฝากหลักทรัพย์ให้ลูกค้าที่เป็น
นิติบุคคลให้สมาชิกดำเนินการตามกฎหมายและกฎเกณฑ์ต่าง ๆ ที่เกี่ยวข้องโดยคำนึงถึงการดูแลทรัพย์สินของลูกค้าที่รัดกุมและเหมาะสม

ข้อ 11 นอกเหนือจากที่กำหนดในประกาศนี้ สมาชิกต้องให้ลูกค้าที่มีความประสงค์โอนหลักทรัพย์ หรือถอนและออกใบหลักทรัพย์ หรือฝากหลักทรัพย์ แสดงและแนบเอกสารหลักฐานประกอบคำขอให้เป็นไปตามที่กฎหมายหรือกฎเกณฑ์ที่หน่วยงานกำกับดูแลกำหนด

ประกาศนี้มีผลบังคับตั้งแต่วันที่ 1 มกราคม 2560 เป็นต้นไป

 ประกาศ ณ วันที่ 1 พฤศจิกายน 2559

 (นางภัทธีรา ดิลกรุ่งธีระภพ)

 นายกสมาคม